Kaare Dybvad Bek (S), 2023-05-04:
Tak, formand.
Det asylsystem, vi har i dag, er dysfunktionelt.
Det er plaget af kyniske menneskesmuglere og historier om omkomne irregulære migranter.
Menneskelige tragedier er et vilkår i det nuværende system, hvor folk sætter livet på spil, når de rejser mod Europa.
Mindst 81 mennesker druknede ved Italiens kyst i slutningen af februar, og i marts måned åbnede de bulgarske myndigheder lastrummet på en bil og fandt 18 døde migranter uden for hovedstaden, Sofia.
Menneskelige tragedier forvandles til nyhedstelegrammer, som man læser med en følelse af deja-vu, og vi mærker ikke i Danmark, hvordan det er, men tilstrømningen til Europa er meget høj.
Mange lande oplevede i 2022 høje ankomsttal, og tendensen ser ud til at fortsætte i år, og situationen kan hurtigt ændre sig, også for Danmark.
Sidste år var der omkring 330.000 registrerede tilfælde, hvor en person krydsede EU's ydre grænse irregulært.
Det reelle tal for irregulære indrejsende er formentlig større.
Det er det højeste tal siden krisen i 2015 og 2016.
Derfor arbejder regeringen for en reform af det europæiske asylsystem, som sikrer, at Danmark og Europa kan have kontrol med, hvor mange der kommer til.
Der er brug for nye og for innovative løsninger på de udfordringer, som EU står over for, og det er vigtigt for regeringen, at vi finder en løsning sammen med EU eller i et samarbejde med EU-lande.
Regeringen vil engagere sig i alle løsninger, der er mulige, og som overholder internationale konventioner og Danmarks EU-retlige forpligtigelser.
En løsning kunne være at etablere en ordning, hvor asylansøgere overføres fra EU til et land uden for Europa, og hvor asylsagsbehandlingen og efterfølgende beskyttelse skal ske, men det behøver for os at se ikke præcis at være den model, der er afgørende.
Det kan også være samarbejde med andre lande, som vi gjorde med EU-Tyrkiet-erklæringen, eller andre ting, der bidrager til at løse udfordringerne.
Vejen til Europa og til EU og til Danmark i sidste ende bør ske gennem lovlig adgang, f.eks. gennem FN's kvoteflygtningesystem, i stedet for irregulære menneskesmugleres ruter.
Regeringen arbejder fortsat generelt med Rwanda på migrationsområdet, men vi ønsker først og fremmest at afsøge muligheden for en EU-løsning, og det vil alt andet lige være det mest effektive og samlet set give bedst mening.
Når det giver mening for os, skyldes det, at vi ser en bevægelse i en række europæiske lande, der nu er mere positive over for at adressere irregulær migration, end de var tidligere.
Der er simpelt hen mange af vores kollegaer, som efterspørger handling.
Statsministeren opfordrede i et brev til Europa-Kommissionen i februar måned sammen med syv andre europæiske regeringschefer bl.a. til at etablere nye partnerskaber og samarbejde med sikre tredjelande.
Regeringen arbejder for, at denne bevægelse i EU fortsætter, og arbejdet med at afsøge mulighederne for at samarbejde med andre EU-lande er også i fuld gang.
Men jeg vil også sige, at vi ikke når i mål med det i morgen, for det er et stort arbejde, som selvfølgelig vil tage tid, men vi insisterer på at tage skridt, der bevæger os imod et mere retfærdigt asylsystem.
Krisen rundtom i Europa kan nemt blive glemt herhjemme, fordi vi de sidste år i Danmark har haft rekordlave asyltal.
Vores debat her i salen handler for det meste om de relativt få, der lykkes med at komme til Danmark, men vi må ikke glemme de mange, som efterlades i nærområderne uden den nødvendige hjælp, eller dem, som det lykkes at skaffe penge nok til at betale menneskesmuglere, men som drukner i Middelhavet på vej mod Europa.
Vi skylder dem og hinanden at fortsætte kampen for et mere humant asylsystem. Tak for ordet.